Τζων Κολίκος

Ο Τζων Κολίκος (John Colicos, 10 Δεκεμβρίου 1928 – 6 Μαρτίου 2000) ήταν Καναδός ηθοποιός με διακεκριμένη σταδιοδρομία στον Καναδά και σε θέατρα του Ηνωμένου Βασιλείου και των ΗΠΑ. Γεννήθηκε στο Μοντρεάλ από Έλληνα πατέρα και Καναδή μητέρα.

 Ο Κολίκος εμφανίσθηκε το 1957 στο έργο Μαίρη Στιούαρτ στη Νέα Υόρκη και το 1963 στο Τρωίλος και Χρυσηίδα του Σαίξπηρ στο Φεστιβάλ Στράτφορντ του Οντάριο. Στη Νέα Υόρκη εμφανίσθηκε και στον Βασιλιά Ληρ (1956), στους Διαβόλους (1965–1966) και σε άλλες παραστάσεις. Τα υποκριτικά του προσόντα συνετέλεσαν ώστε να επιλεγεί για τον ρόλο του Βασιλιά Ληρ το 1964 σε μία μνημειώδη πρώτη παραγωγή του ομώνυμου έργου στο Φεστιβάλ του Στράτφορντ. Αναφέρεται στο προσωπικό ημερολόγιο του Βρετανού ηθοποιού Κένεθ Γουίλιαμς, όπου ο δηκτικός κωμικός γράφει πόσο είχε εντυπωσιασθεί από την ηθοποιία του νεαρού μαθητευόμενου που ανέλαβε τον πρώτο ρόλο του έργου όταν ο γηραιός αλκοολικός σταρ που επρόκειτο να τον παίξει δεν ήταν σε θέση να τα βγάλει πέρα. Ο Κολίκος εμφανίσθηκε στον ρόλο του Μονκς Λήφορντ σε μία τηλεοπτική παραγωγή του Όλιβερ Τουίστ, στη σειρά «DuPont Show of the Month» το 1959. Επίσης αξιομνημόνευτοι ήταν οι ρόλοι του στη σειρά The Secret Storm (1966), στην κινηματογραφική ταινία Η Άννα των χιλίων ημερών (1969), στην οποία είχε τον ρόλο του αδίστακτου πρωθυπουργού Τόμας Κρόμγουελ, και στο επεισόδιο "The Goddess Calabra" (1973) της τηλεσειράς επιστημονικής φαντασίας The Starlost. Το 1982 έκανε και εκπαιδευτική τηλεόραση, εμφανιζόμενος στη βραβευμένη παραγωγή της TVOntario Προφητεία με τον Τζων Κολίκος. Ο συγγραφέας και σκηνοθέτης της δρ. Ρόμπερτ Γκάρντνερ ανέφερε για την πρώτη του συνάντηση με τον ηθοποιό: «Τον είχα δει πάρα πολλές φορές στον κινηματογράφο και στην τηλεόραση, και είχα πολύ τρακ. Στην πραγματικότητα, όμως, ήταν χαρά να συνεργάζεσαι μαζί του. Μόλις διαισθανόταν ότι ήσουν έτοιμος, ήταν απόλυτα επαγγελματίας. Η παρουσία του στην 90λεπτη παραγωγή υπήρξε ο βασικός λόγος που έφθασε να κερδίσει το Χρυσό Μετάλλιο στο Διεθνές Κινηματογραφικό Φεστιβάλ της Ατλάντα.» Στην αμερικανική τηλεόραση ο Κολίκος καθιερώθηκε ως πρότυπο του «κακού» σε έργα επιστημονικής φαντασίας, υποδυόμενος τόσο τον διοικητή των Κλίνγκον Κορ στο αρχικό Σταρ Τρεκ (1967), όσο και τον Κόμη Μπάλταρ στο Battlestar Galactica. Περισσότερο από 25 χρόνια μετά την αρχική του εμφάνιση στο Σταρ Τρεκ, ο Κολίκος επανέλαβε τον ρόλο τού ηλικίας 140 ετών Κορ σε τρία επεισόδια της σειράς Star Trek: Deep Space Nine, που προβλήθηκαν στις ΗΠΑ μεταξύ του 1994 και του 1998. Εκτός από τους ρόλους επιστημονικής φαντασίας, ο Κολίκος εμφανίσθηκε σε 7 επεισόδια της αστυνομικής σειράς Mannix, και στον ρόλο του τρελού επιστήμονα Μίκος Κάσαντάιν το 1981 στη σειρά Γενικό Νοσοκομείο. Εμφανίσθηκε πολλές φορές σε τηλεοπτικά σήριαλ σε όλη τη δεκαετία του 1960, όπως στον ρόλο του κακού σε τρία τουλάχιστον επεισόδια του περιπετειώδους Mission: Impossible. Υπήρξαν και εμφανίσεις του σε διαφημιστικά σποτ τη δεκαετία του 1990 (διαφήμισε γυαλιά και φακούς επαφής). Ο τελευταίος άνθρωπος που πυροβολείται και σκοτώνεται στην ιστορία της εικοσαετούς τηλεοπτικής σειράς γουέστερν Gunsmoke (1955-1975) είναι ο Δικαστής Flood, ρόλος παιγμένος από τον Κολίκο στο Επεισόδιο 631, Hard Labor. Ο Κολίκος έκανε έναν μόνο γάμο, με τη Μόνα Μακχένρυ το 1956, με την οποία διαζεύχθηκαν το 1981. Απέκτησαν δύο τέκνα, από τα οποία ο Νίκολας Κολίκος έγινε επίσης ηθοποιος. Ο Τζων Κολίκος απεβίωσε σε ηλικία 71 ετών, μετά από μία σειρά καρδιακών προσβολών, στο Τορόντο του Καναδά. Είχε τιμηθεί με την ανώτατη τιμητική διάκριση που απονέμει η επαρχία Οντάριο του Καναδά, το «Τάγμα του Οντάριο». 1950 – Forbidden Journey 1955 – Breakaway 1955 – War Drums 1969 – Η Άννα των χιλίων ημερών (με τους Ρίτσαρντ Μπάρτον και Ειρήνη Παππά) 1971 – Raid on Rommel 1971 – Red Sky at Morning 1971 – Doctors' Wives 1972 – The Wrath of God 1973 – Σκορπιός (με τους Μπαρτ Λάνκαστερ και Αλέν Ντελόν) 1976 – Drum 1976 – Breaking Point 1978 – Battlestar Galactica (ταινία και τηλεοπτική σειρά) 1978 – The Bastard 1979 – Οι θησαυροί του Σολομώντος 1980 – Φοβία 1980 – The Changeling 1980 – General Hospital 1981 – Ο ταχυδρόμος χτυπάει πάντα δυο φορές (στον ρόλο του Νικ Παπαδάκη) 1987 – Nowhere to Hide 1988 – Shadow Dancing 1995 – No Contest Ο Κολίκος στην IMDb Ο Κολίκος στο «Memory Alpha» (ένα wiki για το Σταρ Τρεκ)